Хафез
Хей, ароматен вятър, тихо…

Превод от персийски (фарси): Йордан Милев, 1969

chitanka.info

Хей, ароматен вятър, тихо

мини край моята любов,

развял косите й — отново

ме приласкай със полъх нов.

Кажи й нежно: „Безсърдечна

или надменна красота,

ела, че Шамс-ад Дин умира

от чакане на твоя зов.

Отречена от всичко, бавно

забрави ли го вече ти?“

Душа, от теб ли да заплача

или от този свят суров?

Смири се, моя кръв, с тъгата!

Изпий в спокойствие скръбта.

Очи, аз вече нямам сили

за сълзи и за богослов!

Но нека още да живее,

да бди тя в мен, над мен, край мен —

макар че няма да я видя

аз пак под звездния покров.

Хафез, ти докога ще страдаш

от мислене за тоя свят —

непостоянен в любовта си,

но в мъките си — философ!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.